CELEX: E2015P0015
Language: el
Date: 2015-07-09 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Fürstlicher Oberster Gerichtshof του Λιχτενστάιν, στις 9 Ιουλίου 2015, στην υπόθεση Franz-Josef Hagedorn κατά Vienna-Life Lebensversicherung AG (Υπόθεση E-15/15)

29.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 357/30
            
         Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Fürstlicher Oberster Gerichtshof του Λιχτενστάιν, στις 9 Ιουλίου 2015, στην υπόθεση Franz-Josef Hagedorn κατά Vienna-Life Lebensversicherung AG
   (Υπόθεση E-15/15)
   (2016/C 357/10)
   Με επιστολή της 9ης Ιουλίου 2015, το Fürstlicher Oberster Gerichtshof του Λιχτενστάιν (το Ανώτατο Δικαστήριο του Λιχτενστάιν), υπέβαλε αίτηση στο Δικαστήριο της ΕΖΕΣ, η οποία παρελήφθη από τη Γραμματεία του Δικαστηρίου στις 9 Ιουλίου 2015, για την έκδοση συμβουλευτικής γνώμης στην υπόθεση Franz-Josef Hagedorn κατά Vienna-Life Lebensversicherung AG, σχετικά με τα ακόλουθα ερωτήματα:
   
               1.
            
            
               Πρέπει το άρθρο 36 παράγραφος 2 της οδηγίας 2002/83/ΕΚ του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, σχετικά με την ασφάλιση ζωής, να ερμηνευθεί υπό την έννοια ότι οι υποχρεώσεις παροχής πληροφοριών που προβλέπονται σε αυτό και στο παράρτημα III σημεία (Α) α.11), α.12) και (B) β.2) για τα συμβόλαια ασφάλισης ζωής μεταβλητού κεφαλαίου («unit-linked contracts») πρέπει επίσης να πληρούνται στην περίπτωση που ένα πρόσωπο το οποίο, με δικαιοπραξία, αποκτά συμβόλαιο ασφάλισης ζωής μεταβλητού κεφαλαίου από άλλο πρόσωπο με τη συγκατάθεση της ασφαλιστικής εταιρείας μέσω της εκχώρησης του συμβολαίου («μεταχειρισμένο» ασφαλιστήριο);
            
         Σε περίπτωση που το Δικαστήριο απαντήσει καταφατικά στο πρώτο ερώτημα, τίθενται τα ακόλουθα πρόσθετα ερωτήματα:
   
               2 α)
            
            
               Πρέπει το άρθρο 36 παράγραφος 2 της οδηγίας 2002/83/ΕΚ σχετικά με την ασφάλιση ζωής να ερμηνευθεί υπό την έννοια ότι, στην περίπτωση που ένα συμβόλαιο ασφάλισης ζωής μεταβλητού κεφαλαίου αποκτάται με δικαιοπραξία, πρέπει να παρέχονται μόνο γενικές πληροφορίες στον νέο κάτοχο ή οφείλει επίσης η ασφαλιστική εταιρεία να παρέχει στον νέο κάτοχο του συμβολαίου πληροφορίες ειδικά για το ασφαλιστικό προϊόν που αποκτά ο ίδιος, ιδίως όσον αφορά τυχόν διαφορές μεταξύ του επενδυτή ή το προφίλ κινδύνου του κατόχου του ασφαλιστηρίου και του εκδοχέα;
            
         Σε περίπτωση που η απάντηση στην ερώτηση 2 α) είναι αρνητική, τίθεται το εξής ερώτημα:
   
               2 β)
            
            
               Υπάρχουν ειδικές πληροφορίες που πρέπει να παρέχονται στον εκδοχέα προς τον οποίο γίνεται η εκχώρηση του συμβολαίου όσον αφορά το ασφαλιστικό προϊόν που αποκτάται από αυτόν σε περίπτωση που ο κάτοχος του συμβολαίου είναι επιχείρηση, ενώ ο εκδοχέας είναι φυσικό πρόσωπο ή καταναλωτής;
            
         Σε περίπτωση που η απάντηση στην ερώτηση 2 β) είναι αρνητική, τίθεται το εξής ερώτημα:
   
               2 γ)
            
            
               Υπάρχουν ειδικές πληροφορίες που πρέπει να παρέχονται στον εκδοχέα προς τον οποίο γίνεται η εκχώρηση του συμβολαίου όσον αφορά το ασφαλιστικό προϊόν που αποκτάται από αυτόν, όταν θεωρείται περιττή η παροχή πληροφοριών από τον εκχωρητή του συμβολαίου σχετικά με το εν λόγω ασφαλιστικό προϊόν, για παράδειγμα, επειδή δεν γνωστοποίησε στην ασφαλιστική εταιρεία τις αναγκαίες πληροφορίες προκειμένου να αξιολογηθεί το δικό του προφίλ κινδύνου ή των επενδυτών;
            
         
               3.
            
            
               Έχουν οι διατάξεις σχετικά με τις υποχρεώσεις του ασφαλιστή βάσει του παραρτήματος III σημείο (Β) β.2) της οδηγίας 2002/83/ΕΚ σχετικά με την ασφάλιση ζωής πράγματι μεταφερθεί στο εθνικό δίκαιο ακόμη και αν το εθνικό δίκαιο προβλέπει, στο παράρτημα 4 (ΙΙ) (2) του Versicherungsaufsichtsgesetz (Νόμου περί εποπτείας των ασφαλίσεων), στην περίπτωση συμβολαίων ασφάλισης ζωής μεταβλητού κεφαλαίου, ότι κατά τη διάρκεια του ασφαλιστικού συμβολαίου πρέπει να παρέχονται πληροφορίες σχετικά με τα μερίδια στα οποία βασίζεται το ασφαλιστήριο συμβόλαιο και το είδος των περιουσιακών στοιχείων που περιέχονται σε αυτό, μόνον εάν οι αλλαγές στις παρεχόμενες πληροφορίες απορρέουν από «τροποποιήσεις του νόμου», αλλά όχι και «σε περίπτωση μεταβολής των όρων του συμβολαίου» (παράρτημα III σημείο (B) β.2) της οδηγίας 2002/83/ΕΚ);